היציאה." מסתבר שהם היו רציניים בנוגע לטיול אל הואדי. השוטר לוקח על עצמו את הטיפול בפרשה. שמו אמנון. בשתי ניידות הוא מוביל את כל הכוח חזרה לקייטנה. רוצה לדבר שוב עם רועי.  בדרך הוא נוסע עם ענת. מספר לה שהכיר את בעלה. זוכר אותו אחלה גבר ולא כמו שכתבו בעיתונים. מספר גם שהוא עצמו התייתם מאב בגיל צעיר. מלחמת יום הכיפורים. יש משהו מעודד במישהו שכבר עבר את הטראומה שלך.    סרן לסרי החבורה שוב מגובשת. אין כמו קרב מפחיד עם כלב גדול בשביל לאחד לבבות. אליסיה מטה אוזן. הקולות יותר ברורים עכשיו אבל גם יותר נואשים. הם צריכים למהר. הואדי קרוב. בינו לבינם נותרו רק מספר קילומטרים. טוב, אולי לא רק מספר קילומטרים.  מתוך עצי המנגו מזנקים ילדי הקיבוץ. אוריאל הביא תגבורת. שמונה ילדים. את לב תופסים ארבעה. שני ילדים מחזיקים באליסיה וביותם. אוריאל והילד הנותר מזנקים על ארז. הדקר שלו עף הצידה. הוא מותח את זרועו עד כמה שיותר. רחוק מדי. לב נאנק תחת ערימת שוביו. לשווא. אליסיה צועקת לארז. הוא מביט בה חסר אונים. בתוכו מתחילה המצוקה. אותה מצוקה שחש כשחגי חבט בפניו ליד המתנ"ס. פחד עולה בו. פחד שייכשל. פחד שלא יצליח.